Danksy hartoperasie kan Amara ‘feetjie word’ wat ander wil helpKlein Amara Ngwenya is op die herstelpad na ‘n ingrypende hartoperasie. (Foto: Verskaf) Klein Amara Ngwenya is dalk klein vir haar ouderdom, maar dié vierjarige droom groot. ŉ Ernstige harttoestand het tot vertraagde groei gelei, maar danksy ŉ ingrypende operasie wat deur weldoeners moontlik gemaak is, kan niks Amara nou meer stuit nie. Sy gaan eendag ŉ feetjie wees en basta, vertel die dapper klein meisie. “ŉ Feetjie wat haar towerkuns gebruik om ander kinders ook feetjies te maak, sodat hulle ook ander kan help,” sê Amara wat tuis herstel, haar kragte opbou en nou, enkele dae ná ŉ groot hartoperasie, gereed is om die wêreld aan die brand te speel. Amara het onlangs ŉ operasie by die befaamde Maboneng-hartinstituut by die Netcare Sunninghill-hospitaal in Johannesburg ondergaan om ŉ hartdefek reg te stel. Sy is die jongste begunstigde van die Hart-tot-hart-veldtog, ŉ projek wat hulpbronne bymekaarmaak vir kinders wat aan lewensbedreigende harttoestande ly. “Amara het twee jaar gelede ŉ koors ontwikkel en was so siek dat sy sowat twee weke lank in die Steve Biko- akademiese hospitaal, dieselfde hospitaal waar sy gebore is, opgeneem moes word,” vertel haar ma, Runel Ngwenya. Sy het daarna nie soos haar maats geëet of gegroei nie en moes altyd met haar gunstelingkos – aartappels of pap – oorreed word om iets te eet. Die hospitaal het Amara na die Maboneng-hart-en-longinstituut by Sunninghill verwys. Sy het ŉ atriale septale defek gehad, oftewel ŉ gaatjie tussen die boonste twee hartkamers. Dr. Erich Schürmann, ŉ spesialis verbonde aan die instituut, sê die defek het ŉ spesialisprosedure benodig om dit reg te stel. Amara se ouers is albei werkloos en kan nie ŉ mediese fonds bekostig nie. Waar hulle aanvanklik doodbekommerd oor hul dogter se gesondheid was, was hulle oorstelp van vreugde toe hulle hoor dat Medipost Holdings en die Netcare-stigting die koste van die operasie sou dra. “Dit was soos ŉ sprokie wat waar geword het,” sê Ngwenya. Schürmann en dr. Martin Myburgh, albei kardiotorakale chirurge, asook die pediatriese kardioloog dr. Janine Meares, narkotiseur dr. Krishnee Naidoo en kardiale perfusionis Mogotsi Mophosho het almal hul tyd en kundigheid gratis verskaf om vir Amara die operasie te bied wat haar lewe sou red. “Indien onbehandel, kan ŉ gaatjie in die septum wat soos groot soos dié van Amara sŉ was, ongelukkig verswakking veroorsaak en selfs lewensgevaarlik wees. Terwyl die kind groei, verander die hartdefek uiteindelik die slagare van die longe,” sê Schürmann. “Gelukkig het Amara se operasie glad verloop en dit is binne drie uur afgehandel.” Alle aanduidings is dat die operasie ŉ groot sukses was en hoewel Amara se vordering fyn dopgehou gaan word, sal sy na verwagting ŉ normale en vol lewe kan lei. Klein Amara sê sy wil ‘n feetjie word. (Foto: Verskaf) Ngwenya sê die gesin is ongelooflik verlig dat Amara sedert die operasie al hoe sterker word. “Nou het sy regtig ŉ eetlus. Ons probeer om haar vir ŉ paar weke stil te hou terwyl sy herstel, maar noudat sy reeds beter voel, wil Amara heeltyd soos ŉ gesonde dogtertjie speel. “Amara loop nie in die huis nie, sy wil altyd hardloop. En soos jy weet, wil sy ŉ feetjie word wanneer sy groot word – sy het selfs al haar eie manier van vlieg bedink. Sy het die gewoonte om teen die binnekant van ŉ deurkosyn op te klouter en dan spring sy – of vlieg – grond toe.” Volgens haar trotse ma is daar nou niks meer wat in Amara se pad staan om haar drome te bewaarheid nie. “Ons dank God vir die talle mense en organisasies wat ons dogter gehelp het. Ons is verstom deur die vrygewigheid en voel uiters geseën. Groot dank aan die Netcare-stigting en Medipost Holdings wat die koste van die operasie gedra het. Ons het soveel slapelose nagte oor haar gesondheid gehad.” Mugisha Francis, Amara se pa, het ook die mediese spanne bedank wat Amara op die pad na herstel gehelp het. “Die Netcare-verpleegsters het haar soos ŉ prinses behandel en het selfs haar naels geverf en haar in die saal vermaak. Hierdie omgee-dade en die mense wat dit met soveel liefde doen, is so inspirerend.”